79 kroner. Sjældent har det været så billigt at rejse til København fra Aalborg. Siden 1. april har et nyt busselskab taget konkurrencen op med de to selskaber, der allerede kører på ruten. Dermed er der nu erklæret priskrig på tre fronter. TV2 Nord er en morgen taget ud til busterminalen i Aalborg. En af afgangene mod København er med det nye selskab Vikingbus. -	Vi plejede at tage kombardo-ekspressen, men den kostede jo det dobbelte bare for en vej, siger Mads Korfitzen fra Aalborg. Billetprisen hos det ny busselskab stiger med efterspørgslen, men selskabets direktør lover, at der vil være en lang række billetter til kun 79 kroner på hver eneste afgang. Han forsikrer også, at der ikke kun kun er tale om et introduktionstilbud. - På de fyldte afgange er der færre billetter til 79 kroner, og de mindre fyldte har rigtig mange billetter til 79 kroner. Så det er en permanent prisstruktur, forklarer Thomas Klüver Wandahl, der er administrerende direktør ved Vikingbus. Endnu billigere for pensionister Denne morgen er der et sandt morgenmylder af passagerer mod hovedstaden. Indenfor bare en halv times tid er der hele tre busselskaber at vælge imellem, hvis man skal til København. I forvejen kører også Kombardoekspressen og Flixbus på ruten. Deres billetpriser er lidt højere end Vikingbus, men ikke meget. Og er man gammel nok, kan prisen faktisk komme endnu længere ned end de 79 kroner. En pensionist kan nemlig komme til København for 67 kroner. Og det vækker glæde hos pensionisten Tove Stentz fra Aalborg. -	Så tager man afsted noget oftere, siger hun inden hun stiger ind i bussen. Konkurrent er skeptisk Det er dog især de unge, som det ny busselskab satser på. Der er garanti for en plads, hvis man blot bestiller 24 timer før en afgang. Så vil der ikke være udsolgt. -	Det kan vi gøre, fordi vi ved Vikingbus har en flåde af mere end 800 busser, som vi altid ville kunne sætte ind, hvis efterspørgslen kræver det, siger direktøren. Priskrigen raser nu så meget, at en chauffør på en af de andre ruter forudser, at nogen vil kommer til at bukke under. -	Jeg tror ikke på, at det kan blive ved sådan her altid. Der skal jo mange med til sådan en bus, og den koster jo også en del og den skal serviceres og holdes ved lige, mener Jørgen Larsen, der er chauffør for Flixbus. Efter en grundig markedsanalyse er de hos Vikingbus dog overbevist om, at de i hvert fald nok skal overleve på ruten. -	Vi har det lange lys på, og vi forventer ikke, vi skal være lønsomme indenfor de første måneder. Vi har et langsigtet perspektiv på til det her, og vi tror, der er plads til os alle sammnen. Samme pris som en tur til Randers På morgenafgangen her er der 34 passagerer, som hopper ombord i Viking-bussen mod København til  79 kroner. -	Jeg har familie i Randers, og man skal give 75 kroner for bare at komme herfra til Randers med tog, så det er ret billigt, når vi i dag skal så langt (København, red.) i forhold til det, siger Emma Thegen, der er en af passagererne fra Aalborg. Også når det gælder billige flybilletter har der i flere år været luftkrig på ruten Aalborg-København. For nylig opgav flyselskabet DAT så at konkurrere med SAS og Norwegian på de fleste hverdage. Bestiller man god i tid så har DSB også billige billetter til hovedstaden for kun 99 kroner.

Opsummering:
Priserne i de populære busser slår med flere længder priserne hos DSB og flyselskaberne.